Xtzijon chi jumul ri Jesús kukꞌ ri winaq,
xubꞌij chke:
In riꞌ,
ri in kinya saqil chke ri winaq cho ruwächulew.
Jachin ri käpe wukꞌ,
käkꞌoji na ri saqil rukꞌ ri kuya kꞌaslemal,
man käbꞌin tä chi kꞌu pa ri qꞌequm,
—xcha chke.
Te riꞌ ri tataꞌibꞌ fariseos xkibꞌij che ri Jesús:
Ri lal xaq tukiel la tajin käqꞌalajisaj la ri utz chij ibꞌ la.
Rumal riꞌ ri tajin käqꞌalajisaj la man kꞌo tä u patän,
—xecha che.
Ri Jesús xchꞌawik,
xubꞌij chke:
Ri tajin kinqꞌalajisaj chwij in,
qas tzij kꞌo u patän,
pune xaq nu tukiel kinqꞌalajisaj ri utz chwij chbꞌil wibꞌ.
Wetam kꞌut jawijeꞌ ri in petinaq wi,
xuqujeꞌ jawijeꞌ ri kineꞌ wi.
Ri alaq kꞌut man etam tä alaq jawijeꞌ ri kinpe wi,
man etam tä kꞌu alaq jawijeꞌ ri kineꞌ wi.
Ri alaq jeꞌ käqꞌatow tzij alaq jas ri keqꞌatow tzij ri winaq ajuwächulew.
Ri in kꞌut man kinqꞌat tä tzij puwiꞌ jachin jun.
We kꞌu kinqꞌat tzij,
jikom kinbꞌan chuqꞌatik tzij.
Je riꞌ,
rumal chi man xaq tä nu tukiel kinqꞌat tzij,
xane ri nu Tat ri xintaqow loq Are kuqꞌat tzij junam wukꞌ.
Pa ri Pixabꞌ alaq tzꞌibꞌtal wi chi aretaq kiebꞌ winaq junam ri käkibꞌij chrij ri xkilo o chrij ri xkito,
rajwaxik riꞌ käkojik chi qas tzij ri käkibꞌij.
Ri in kꞌut kinqꞌalajisaj ri qas tzij chwij chbꞌil wibꞌ,
xuqujeꞌ ri nu Tat ri xintaqow loq kuqꞌalajisaj ri qas tzij chwij,
—xcha ri Jesús chke.
Te riꞌ ri tataꞌibꞌ fariseos xkitaꞌ che ri Jesús:
¿Jawijeꞌ kꞌo wi ri tat la?
—xecha che.
Ri Jesús xchꞌawik,
xubꞌij chke:
Ri alaq man qas tä etam alaq nu wäch,
xuqujeꞌ man etam tä alaq u wäch ri nu Tat.
We ta qas etam alaq nu wäch in,
etam ta alaq u wäch riꞌ ri nu Tat xuqujeꞌ,
—xcha chke.
Ri Jesús xubꞌij waꞌ we tzij riꞌ aretaq tajin kuya tijonik pa ri nimalaj rachoch Dios chunaqaj ri kꞌolibꞌal re taq ri kuchuj.
Man kꞌo tä kꞌu jun xkꞌamow bꞌi pa cheꞌ rumal chi mäjaꞌ kuriq ru qꞌij.
Ri Jesús xchꞌaw chi jumul,
xubꞌij chke:
Ri in kineꞌk.
Ri alaq kꞌut kintzukuj na alaq.
Pa ri mak alaq kꞌut käkäm wi alaq,
rumal chi man käkowin tä alaq keꞌ alaq chilaꞌ jawijeꞌ ri kineꞌ wi,
—xcha chke.
Te riꞌ ri winaq aj Israel xkibꞌij:
¿A xa ta lo kukämisaj ribꞌ,
rumal kꞌu riꞌ kubꞌij chi man kujkowin taj kujeꞌ chilaꞌ jawijeꞌ ri keꞌ wi?
—xecha ri e areꞌ.
Te riꞌ xubꞌij ri Jesús chke:
Ri alaq,
xaq alaq ajwaral,
are kꞌu ri in chilaꞌ chikaj kinpe wi.
Ri alaq,
xaq alaq ajuwächulew.
Are kꞌu ri in man in ajuwächulew taj.
Rumal riꞌ xinbꞌij chech alaq chi pa ri mak alaq käkäm wi alaq.
Rumal chi we man käkoj tä alaq chi in riꞌ ri tajin kinbꞌij,
pa ri mak alaq käkäm wi na alaq,
—xcha chke.
Te riꞌ xkitaꞌ che ri Jesús,
xkibꞌij:
¿Jachin kꞌu ri lal?
—xecha che.
Ri Jesús xchꞌawik,
xubꞌij chke:
Ojer riꞌ nu bꞌim chech alaq jachin ri in,
—xcha chke.
Kꞌia ri kwaj kinbꞌij chech alaq chrij ri tajin kinwilo chuqꞌatik tzij chrij ri käbꞌan alaq.
Are kꞌu ri xintaqow loq kubꞌij ri qas tzij.
Ri in kꞌut,
jachike ri nu tom chuchiꞌ ri Areꞌ,
are waꞌ ri kinbꞌij chke ri winaq ajuwächulew,
—xcha chke.
Ri e areꞌ kꞌut man xkichꞌobꞌ taj chi ri Jesús are tajin kächꞌaw chrij ri qa Tat chilaꞌ chikaj.
Rumal riꞌ xubꞌij chke:
Aretaq ri in,
in riꞌ ri Ralkꞌual ri Dios ri Qas Winaq,
kinyak na chikaj umal alaq chkiwäch ri winaq,
ketamaj kꞌu na alaq chi In Riꞌ.
Man kꞌo tä kꞌu jas kinbꞌano xaq pa we wi,
xane xaq xuwi kinbꞌij ri u kꞌutum ri qa Tat chnuwäch,
—xcha chke.
Are kꞌu ri xintaqow loq kꞌo wukꞌ in.
Ri nu Tat man in u yoꞌm tä kan nu tukiel rumal chi amaqꞌel ronojel qꞌij are kinbꞌan ri utz käril wi ri Areꞌ,
—xcha chke ri winaq aj Israel.
Aretaq ri Jesús xubꞌij waꞌ we tzij riꞌ,
e kꞌia xekojon che ri Areꞌ.